# Forcat e Armatosura të Shteteve të Bashkuara

| Forcat e Armatosura të Shteteve të Bashkuara të Amerikës  |
| --- |
|  Paradë në Fort Myer, Virxhinia në tetor 2001. |
| Degët |  Forcat tokësore të SHBA
 Trupat e Marinës Së SHBA
 Marina e SHBA
 Forcat Ajrore të SHBA
 Roja Bregdetare te SHBA |
| Qendra e Bazës | Pentagoni, Arlington, Virxhinia |
| Komanda |
| Presidenti | Barack Obama |
| Ministri i Mbrojtjes | Chuck Hagel |
| Shefi i Shtabit | Martin Dempsey |
| Fuqia njerëzore |
| Ushtria mosha | 17–62 vjeç |
| Në Dispozicion për shërbim ushtarak | 73,270,043 meshkuj, mosha 18–49 (2010), 71,941,969 femra, mosha 18–49 (2010) |
| Të Aftë për shërbim ushtarak | 60,620,143 meshkuj, mosha 18–49 (2010), 59,401,941 femra, mosha 18–49 (2010) |
| Arrijnë moshën ushtarake çdo vit | 2,161,727 meshkuj (2010), 2,055,685 femra (2010) |
| Personel aktiv | 1,456,862 (renditur 2-ta) |
| Personeli rezervë | 1,458,500 |
| Shpenzimet |
| Buxheti | $549.4 miliardë (FY11) (e para për nga shpenzimet e 11-ta për nga përqindja e GDP) |
| Përqind e GDP-së | 4.9% (2011 est.) |
| Artikuj të ndyshëm |
| Historia | Lufta revolucinare e Amerikës Periudha e herët kombëtare Zgjerimi Kontinental Lufta Civile Amerikane (1861–1865) Koha pas Luftës Civile Lufta e Parë Botërore (1917–1918) Lufta e Dytë Botërore (1941–1945) Lufta e ftohtë (1945–1991) Lufta e Koresë (1950–1953) Lufta e Vietnamit (1959–1975) Lufta e gjirit persik (1990-1991) Lufta e Kosovës (1999) Lufta ndaj Terrorizmit (2001–tani) Lufta në Afganistan (2001–tani) Lufta e Irakut (2003–2011) Të tjera |
| Gradat | Oficer Ushtrie
Oficer Sigurie
Ushtar i thjeshtë
Oficer i Trupave të Marinës
Oficer Sigurie i Trupave të Marinës
Marins
Oficer Marine
Oficer Sigurie i Marinës
Marinar
Oficer i Forcave Ajrore
Aviator
Oficer i Rojes Bregdetare
Oficer i Sigurisë së Rojes Bregdetare
Ushtar i Rojes Bregdetare |

**Forcat e Armatosura të Shteteve të Bashkuara të Amerikës** janë forcat e armatosura të Shteteve të Bashkuara të Amerikës. Ato përbëhen nga Forcat Tokësore, Forcat Ajrore, Marina, Trupat e Marinës dhe Roja Bregdetare.

Presidenti i Shteteve të Bashkuara të Amerikës është komandanti i përgjithshëm i forcave të armatosura, dhe ndihmon në hartimin e politikave ushtarake së bashku me Departamentin e Mbrojtjes (DoD), një departament federal ekzekutiv që shërben si organi kryesor nga i cili zbatohen politikat ushtarake. Departamenti i Mbrojtjes drejtohet nga Sekretari i Mbrojtjes, i cili është civil dhe anëtar i kabinetit. Sekretari i Mbrojtjes është i dyti në komandë në zinxhirin komandues të forcave të armatosura, pas Presidentit, dhe shërben si ndihmësi kryesor i tij në të gjitha çështjet e lidhura me mbrojtjen. Për të koordinuar veprimet ushtarake me diplomacinë, Presidenti ka si këshilltar Këshillin e Sigurisë Kombëtare, të drejtuar nga një Këshilltar i Sigurisë Kombëtare. Si Presidenti ashtu edhe Sekretari i Mbrojtjes këshillohen nga një këshill me shtatë anëtarë i Shefave të Shtabit, i cili përfshin kryetarin e çdo dege të Departamentit të Mbrojtjes si dhe kryetarin e Byrosë Kombëtare të Gardës. Drejtimi i është besuar Kryetarit të Shefave të Shtabit të Bashkuar dhe Nënkryetarit të Shefave të Shtabit të Bashkuar. Komandanti i Rojës Bregdetare nuk është anëtar i Shefave të Shtabit të Bashkuar.

Të gjitha degët punojnë së bashku gjatë operacioneve dhe misioneve të përbashkëta, nën Komandën e Unifikuar Luftarake, nën autoritetin e Sekretarit të Mbrojtjes, me përjashtim të Rojës Bregdetare. Roja Bregdetare është nën administrimin e Departamentit të Sigurisë Kombëtare dhe i merr urdhrat operacionalë nga Sekretari i Sigurisë Kombëtare. Në rast lufte, Roja Bregdetare mund të transferohet tek Departamenti i Marinës nga Presidenti ose Kongresi.

Që prej fillesave të veta, forcat e armatosura kanë luajtur një rol vendimtar në historinë e Shteteve të Bashkuara të Amerikës. Një ndjenjë e unitetit dhe identitetit kombëtar u farkëtua si rezultat i fitores në Luftën e Parë Barbare dhe Luftën e Dytë Barbare. Sidoqoftë, etërit themelues ishin dyshues ndaj një force ushtarake të përhershme, dhe vetëm pas shpërthimit të Luftës së Dytë Botërore u zyrtarizua një ushtri e madhe e përhershme.

Forcat e armatosura të SHBA-së janë një nga ushtritë më të mëdha në botë për sa i përket numrit të personelit. Ajo mbështetet në një numër të madh vullnetarësh me pagesë; megjithëse shërbimi i detyrueshëm ushtarak është përdorur më parë në periudha të ndryshme, si në kohë lufte ashtu edhe paqeje, ai nuk është zbatuar që nga viti 1972. Që prej vitit 2013, SHBA shpenzon rreth $554.2 miliardë në vit për të financuar forcat ushtarake, dhe i cakton një fond prej rreth $88.5 miliardësh për financimin e Operacioneve të Kontigjencës Jashtë Shtetit. Së bashku, SHBA-të shpenzojnë 39 përqind të shpenzimeve botërore ushtarake.

## Historia

Historia ushtarake e SHBA daton që prej vitit 1775, para Deklarimit të Pavarësisë. Ushtria Kontinentale, Marina Kontinentale, dhe Marinsat Kontinentalë u krijuan në Kongresin e Dytë Kontinental në mënyrë që të mbronin shtetin e ri kundër Perandorisë Britanike në Luftën Revolucionare Amerikane.

Këto forca u çmobilizuan në vitin 1784 pas Traktatit të Parisit, i cili i dha fund luftës për pavarësi. Kongresi i Konfederatës krijoi Forcat Tokësore të SHBA më 3 qershor 1784, megjithëse themelimi i ushtrisë festohet më 14 qershor 1775. Përshtatja e vitit 1787 e Kushtetutës i dha Kongresit fuqinë të "ngrejë dhe mbështesë ushtri," "të sigurojë dhe të mbajë një marinë," dhe të "bëjë rregulla për qeverisjen dhe të rregullojë forcat tokësore dhe detare," po ashtu edhe pushtetin për të deklaruar luftë, duke i dhënë Presidentit përgjegjësinë e të qenit komandant i përgjithshëm i forcave të armatosura.

Rritja e tensioneve në periudha të ndryshme me Britaninë dhe Francën dhe arritja në Gjysmëluftën dhe Luftën e vitit 1812, shpejtuan krijimin e Marinës së SHBA (krijuar më 13 tetor 1775) dhe të Trupave të Marinës së SHBA (krijuar më 10 nëntor 1775). Roja Bregdetare e daton origjinën e saj më 4 gusht 1790; por me bashkimin me Shërbimin e Shpëtimit në vitin 1915 u krijua Roja Bregdetare e mirëfilltë. Forcat Ajrore të SHBA u krijuan si një degë e pavarur më 18 shtator 1947; megjithatë e ka origjinën nga Divizioni Aeronautik i vitit 1907 dhe ishte pjesë e Forcave Tokësore para se të bëhej degë e pavarur.

## Buxheti

Shpenzimet ushtarake nga 1910 deri në 2007, të rregulluara sipas inflacionit në dollarin e vitit 2003. Pjesa më e gjerë përfaqëson shpenzimet e Luftës së Dytë Botërore.
Shpenzimet sipas përqindjes së PBB nga 1910 deri në vitin 2007. SHBA ka buxhetin më të madh të mbrojtjes në botë. Në vitin fiskal 2010, Departamenti i Mbrojtjes kishte një buxhet bazë prej $533.8 miliardësh. U kërkua një shtesë prej $130.0 miliardësh për "Operacionet e Kontigjencës Jashtë Shtetit" në Luftën Kundër Terrorizmit, dhe përgjatë vitit, një shtesë prej $33 miliardësh për shpenzime suplementare iu shtua këtij fondi. Jashtë shpenzimeve të drejtpërdrejta të Departamentit të Mbrojtjes, SHBA shpenzon edhe $218–262 miliardë të tjera çdo vit për programe të tjera të lidhura me mbrojtjen, siç janë Çështjet e Veteranëve, Siguria e Atdheut, mirëmbajtja e armëve bërthamore, dhe Departamenti i Shtetit.

Sipas shërbimit, Forcave Tokësore u vihen në dispozicion $225.2 miliardë, Marinës dhe Trupave të Marinës $171.7 miliardë, Forcave Ajrore $160.5 miliardë dhe $106.4 miliardë caktohen për shpenzime të ndryshme për mbrojtjen. Sipas funksionit, kërkohen $154.2 miliardë për personelin, $283.3 miliardë për operacionet dhe mirëmbajtjen, $140.1 miliardë për prokurime, $79.1 miliardë për kërkime dhe zhvillim, $23.9 miliardë për ndërtime ushtarake, dhe $3.1 miliardë për strehimin e familjeve ushtarake.

Në vitin fiskal 2009, programet kryesore të mbrojtjes patën një financim të vazhdueshëm. $4.1 miliardë u kërkuan për avionin luftarak të brezit të ardhshëm, F-22 Raptor, ku projekti përfshinte edhe njëzet avionë për vitin 2009. U kërkuan $6.7 miliardë për F-35 Lightning II, i cili është ende në zhvillim e sipër, dhe gjashtëmbëdhjetë avionë do të ndërtohen si pjesë e financimit. Programi Future Combat System parashikohet të kërkojë $3.6 miliardë për zhvillim. Një total prej $12.3 miliardësh u kërkua për mbrojtjen raketore, e cila përfshin Patriot CAP, PAC-3 dhe SBIRS-High.

## Personeli

Personeli i shërbimit aktiv nga 1950 deri në 2003. Dy majat përfaqësojnë Luftën e Koresë dhe Luftën e Vietnamit.
Që prej 31 janarit 2013, 1,429,995 njerëz ishin në detyrë aktive në forcat e armatosura, me 850,880 njerëz shtesë në shtatë komponentë rezervë. Është një ushtri e gjitha vullnetare, por shërbimi i detyrueshëm nëpërmjet Sistemit Selektiv të Shërbimit mund të fuqizohet me kërkesën e Presidentit dhe me aprovimin e Kongresit. Të gjithë meshujt e moshës 18 deri 25 vjeç të cilët jetojnë në SHBA janë të detyruar të regjistrohen në Shërbimin Selektiv për një draft të mundshëm në të ardhmen.

Ushtria e SHBA është e dyta në botë për nga numri, pas Ushtrisë Çlirimtare Popullore të Kinës, dhe ka trupa të dislokuara në të gjithë botën.

Sipas statistikave të shtatorit 2012, rreth 40 milionë Amerikanë kanë shërbyer në Forcat e Armatosura të Shteteve të Bashkuara të Amerikës.

Si në shumicën e ushtrive, anëtarët e forcave të armatosura të SHBA kanë grada, qofshin ato të oficerit të komisionuar, Oficerit Urdhërues (Warrant Officer), ose nënoficerit, për të dalluar vjetërsinë apo detyrën. Ata që kanë shërbyer quhen veteranë. Emrat e gradave mund të ndryshojnë nga një shërbim në tjetrin, por ato korrespondojnë me njëri-tjetrin nëpërmjet nivelit të pagës. Oficerët që kanë të njëjtën gradë ose nivel page dallohen nga data e gradimit për të përcaktuar vjetërsinë. Oficerët që shërbejnë në detyra të caktuara me ligj, ua kalojnë në komandë oficerëve të tjerë në shërbim aktiv që kanë të njëjtën gradë ose nivel page, pavarësisht datës së gradimit.

### Personeli në çdo shërbim

| Komponenti | Ushtarakë | Ushtarë të thjeshtë | Oficerë | Meshkuj | Femra | Civilë |
| --- | --- | --- | --- | --- | --- | --- |
|  Forcat tokësore të SHBA | 541,291 | 438,670 | 98,126 | 465,784 | 75,507 | 299,644 |
|  Trupat e Marinës Së SHBA | 195,338 | 173,474 | 21,864 | 181,845 | 13,493 | 20,484 |
|  Marina e SHBA | 317,237 | 260,253 | 52,546 | 265,852 | 51,385 | 179,293 |
|  Forcat Ajrore të SHBA | 333,772 | 265,519 | 64,290 | 270,462 | 63,310 | 174,754 |
|  Roja Bregdetare e SHBA | 42,357 |  |  | 35,567 | 6,790 | 7,057 |
| **Totali Aktiv** | **1,429,995** | **1,137,916** | **236,826** | **1,219,510** | **210,485** |  |
|  Garda Kombëtare e Ushtrisë së SHBA | 358,200 |  |  |  |  |  |
|  Forcat Tokësore Rezervë të SHBA | 205,000 |  |  |  |  |  |
|  Trupat Rezervë të Marinës së SHBA | 39,600 |  |  |  |  |  |
|  Marina Rezervë e SHBA | 62,500 |  |  |  |  |  |
|  Garda Kombëtare Ajrore e SHBA | 105,700 |  |  |  |  |  |
|  Komanda Ajrore Rezervë e SHBA | 70,880 |  |  |  |  |  |
|  Roja Bregdetare Rezervë e SHBA | 9,000 |  |  |  |  |  |
| **Totali i Rezervistëve** | **850,880** |  |  |  |  |  |
| Personel shtesë i Departamentit të Mbrojtjes |  |  |  | 108,833 |  |  |

### Personeli i dislokuar

#### Jashtë vendit

Që prej 31 dhjetorit 2010, forcat e armatosura të SHBA ishin të stacionuara në 150 nga 192 shtete të botës; numri i kontigjentit për shtet varionte nga 1 në Suriname e deri në mbi 50,000 në Gjermani. Disa nga dislokimet më të mëdha janë: 103,700 në Afganistan, 52,440 në Gjermani, 35,688 në Japoni, 28,500 në Korenë e Jugut, 9,660 në Itali, dhe 9,015 në Mbretërinë e Bashkuar.

Në total, 77,917 ushtarakë gjenden në Evropë, 141 në ish-vendet e Bashkimit Sovjetik, 47,236 në Azinë Lindore dhe Paqësor, 3,362 në Afrikën e Veriut, Lindjen e Afërt dhe Azinë Jugore, 1,355 në Afrikën Subsahariane dhe 1,941 në Hemisferën Perëndimore jashtë SHBA.

#### Brenda Shteteve të Bashkuara

*Përfshirë territoret e SHBA dhe anijet në ujërat territoriale*

Që prej 31 dhjetorit 2009, një total prej 1,137,568 njerëzish ishin në detyrë aktive brenda SHBA-së dhe territoreve të saj (ku përfshihen 84,461 njerëz në det). Shumica e tyre, 941,629, janë të stacionuar në bazat brenda territorit kontinental të SHBA. Gjithashtu gjenden 37,245 në Hawaii dhe 20,450 në Alaskë. Në ujërat detare janë 84,461 veta, 2,972 në Guam, dhe 179 në Puerto Rico.

## Shiko edhe

* Ushtria e Shteteve të Bashkuara të Amerikës
* Forca Ajrore e Shteteve të Bashkuara të Amerikës
* Marina e Shteteve të Bashkuara të Amerikës

## Lidhje të jashtme

* Official U.S. Department of Defense website Arkivuar 5 dhjetor 2009 tek Wayback Machine
* Global Security on U.S. Military Operations
* Department of Defense regulation detailing Order of precedence: DoD Directive 1005.8, 31 October 1977 and also in law at Title 10, United States Code, Section 133.
* Army regulation detailing Order of Precedence: AR 840-10, 1 November 1998 Arkivuar 9 korrik 2014 tek Wayback Machine
* Marine Corps regulation on Order of Precedence: NAVMC 2691, Marine Corps Drill and Ceremonies Manual, Part II, Ceremonies, Chapter 12-1.
* Navy regulation detailing Order of Precedence: U.S. Navy Regulations, Chapter 12, Flags, Pennants, Honors, Ceremonies and Customs.
* Air Force regulation detailing Order of Precedence: AFMAN 36-2203, Drill and Ceremonies, 3 June 1996, Chapter 7, Section A.

## Referime